Aprovació de l'acta anterior (annexa).
3r Proposta de resolució sobre la Reclamació 34/2015.
Informe sobre les reunions celebrades.
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 18 de febrer de 2016, que ha estat prèviament distribuïda als membres de la Comissió.
Es valora la necessitat que en els supòsits en què l'administració reclamada no acredita l'execució de la resolució de la Comissió, es requereixi el compliment amb caràcter immediat i que s'informi sobre la publicació d'aquest incompliment, si no es reverteix, al web de la GAIP en l'apartat relatiu al Compliment dels acords i les resolucions.
Proposta de resolució sobre la Reclamació 34/2015
El senyor Josep Mir, ponent de la Reclamació 34/2015, exposa els elements més destacats dels antecedents i de la tramitació d'aquesta reclamació i alguns dels elements comuns amb la resta de reclamacions interposades per la mateixa persona.
El ponent exposa també els principals aspectes que es posen de manifest en la fonamentació jurídica d'aquesta proposta de resolució i es valora l'oportunitat d'incloure en l'ordre del dia del proper Ple aquesta proposa de resolució juntament amb les corresponents a les Reclamacions 32/2015 i 33/2015.
Tenint en compte les dates de finalització dels terminis per resoldre aquests expedients, es valora avançar el Ple de la setmana vinent al dimarts dia 1 de març de 2016.
La presidenta de la Comissió, la senyora Elisabet Samarra, exposa la posada en funcionament del web de la Comissió que ha tingut lloc el dilluns el matí del dia 22 de febrer i de les notícies que n'han fet ressò així com de les primeres valoracions.
El vicepresident, el senyor Oriol Mir, informa que va ser necessari realitzar un esforç important de correcció a darrera hora abans de la seva publicació en obert i insisteix en la necessitat d'aplicar criteris de correcció homogenis per a tots els documents aprovats per la Comissió i per a la seva publicació al web.
La presidenta de la Comissió informa també que s'està treballant en un nou apartat del web que inclogui les resolucions més destacades de la Comissió, a fi de donar major visibilitat a aquelles resolucions i informes de contingut més innovador o que estableixen criteris o doctrina pròpia.
Informació sobre les reunions celebrades
El senyor Josep Mir, membre de la Comissió, informa sobre el desenvolupament de la reunió que va tenir lloc a l'Ajuntament de Barcelona el dimecres dia 24 de febrer sobre l'abast de la consulta plantejada per l'Ajuntament en relació amb l'accés a la documentació tècnica que integra els expedients de les llicències municipals, principalment en relació amb la concurrència de límits, amb lletrats dels Serveis Jurídics de l'Ajuntament i del Districte de Sant Martí.
D'altra banda, la presidenta informa de la reunió de treball que va tenir lloc amb motiu de l'informe anual d'avaluació de l'aplicació de la Llei de transparència, accés a la informació pública i bon govern el 18 de febrer amb els senyors Agustí Cerrillo, de la Universitat Oberta de Catalunya, Manuel Villoria, de la Universitat Rey Juan Carlos, i Juli Ponce, de la Universitat de Barcelona.
Amb tots ells i la gerent del Síndic, la senyora Mar Molinas, es va celebrar la reunió amb la participació de la presidenta de la Comissió, el vicepresident, el vocal Josep Mir i Bagó i la secretària tècnica.
La reunió va tenir per objecte conèixer la valoració de la GAIP pel que fa a l'aplicació del dret d'accés a la informació pública per part de les administracions catalanes i els organismes i empreses públiques que en depenen, informar de la seva activitat i compartir la detecció de mancances o d'oportunitats de millora en la garantia real i efectiva d'aquest dret.
La presidenta de la Comissió també informa sobre la reunió de caràcter institucional que va tenir lloc amb el conseller d'Afers Exteriors, Relacions Institucionals i Transparència, el senyor Raül Romeva i el secretari de Transparència i Govern Obert, senyor Jordi Foz en relació amb les funcions i l'actuació de la Comissió de Garantia del Dret d'Accés a la Informació Pública, el divendres dia 19 de febrer a la seu del Departament.
Es comenta que el Síndic de Greuges, en exercici de les seves funcions d'avaluació del compliment de la Llei 19/2014, del 29 de desembre, de transparència, accés a la informació pública i bon govern ha sol·licitat informació a la Secretaria de Transparència i Govern Obert sobre les reclamacions i els procediments de mediació que han tingut lloc durant l'any 2015, informació que es farà arribar directament al Síndic en el marc de les relacions que aquest manté amb la Comissió.
A continuació la presidenta de la Comissió informa que ha estat en contacte tant amb el Síndic de Greuges com amb el Parlament de Catalunya per tal de planificar els treballs per elaborar un esborrany de conveni de col·laboració amb les dues institucions en relació amb la subjecció a la GAIP de les reclamacions que es formulin contra les seves decisions respecte les sol·licituds d'accés a la informació pública que se'ls hagin plantejat per part de la ciutadania.
En darrer terme, el vicepresident de la Comissió, el senyor Oriol Mir, informa sobre les noves publicacions destacades en matèria de transparència i dret d'accés a la informació i posa a disposició de la resta de membres i del personal de la Comissió aquelles publicacions en format electrònic i d'accés obert.